Diari Oficial de la Generalitat Valenciana


Sumari del DOGV 3206, del 18-03-1998 (1998/2035)

ORDRE de 5 de març de 1998, de la Conselleria d'Agricultura, Pesca i Alimentació, per la qual es convoquen subvencions per al foment de pràctiques agrícoles compatibles amb la conservació del medi ambient a determinades zones de conreu d'avellaner i cirerer de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3206

Data del DOGV
:   18-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2035


Data del document
:   05-03-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

ORDRE de 5 de març de 1998, de la Conselleria d'Agricultura, Pesca i Alimentació, per la qual es convoquen subvencions per al foment de pràctiques agrícoles compatibles amb la conservació del medi ambient a determinades zones de conreu d'avellaner i cirerer de la Comunitat Valenciana. [1998/X2035]
  
En el Reglament (CEE) 2.078/92, del Consell, es va establir una sèrie d'ajudes per fomentar mètodes de producció agrària compatibles amb les exigències de la protecció del medi ambient i la conservació de l'espai natural.
  
Per a l'aplicació a Espanya es va aprovar, a través de la Decisió de 19 de gener de 1995, de la Comissió, un programa d'ajudes agroambientals que en preveia les definicions de les mesures i les estimacions financeres. Per mitjà de reials decrets, el Ministeri d'Agricultura, Pesca i Alimentació ha desplegat les bases de les diferents mesures, i la Conselleria d'Agricultura, Pesca i Alimentació, al seu torn, ha desplegat, per a l'aplicació a la Comunitat Valenciana, les ordres oportunes per a les diferents línies.
  
En la Decisió de 3 de desembre de 1997, de la Comissió de les Comunitats Europees, s'ha modificat el programa agroambiental, en aplicació del Reglament (CEE) 2.078/92, del Consell, pel que fa al conjunt d'ajudes a Espanya, i s'hi han inclòs, per mitjà de sol·licitud motivada de la Conselleria d'Agricultura, Pesca i Alimentació, les derivades de la mesura "lluita contra l'erosió" a les comarques dedicades al conreu de l'avellaner a la província de Castelló i al conreu del cirerer a la Muntanya d'Alacant.
  
Tenint en compte que la introducció de les pràctiques previstes de producció agrícola compatibles amb la protecció del medi ambient i de l'espai natural suposen una disminució de rendes en els agricultors que les apliquen, es considera necessari compensar-los per mitjà de la concessió d'aquestes ajudes.
  
Per això, en ús de les facultats conferides per la Llei de Govern Valencià,
  
ORDENE
  
Article 1. Objecte de les ajudes
  
Amb l'objectiu general de lluitar contra l'erosió a zones cultivades d'avellaner i de cirerer on la degradació del sòl es troba en un procés accentuat, per raó de la situació geogràfica i topogràfica i del règim de pluges, s'estableix una línia d'ajudes dirigides a compensar les pèrdues de rendes que suposen l'aplicació d'alguna de les mesures següents:
  
En els dos cultius:
  
1. Manteniment de murs, terrasses i bancals que asseguren la conservació del sòl agrícola.
  
2. Tasques de cultiu segons corbes de nivell per reduir l'erosió i la intensitat del conreu.
  
3. Disminució de l'ús de fertilitzants nitrogenats.
  
Només per al cultiu d'avellaner:
  
4. Substitució de poda química dels rebrots per poda manual.
  
5. Disminució de l'ús d'herbicides sobre el sòl.
  
Article 2. Àmbit d'aplicació
  
Les mesures de protecció i conservació de l'espai natural previstes en aquesta ordre i les ajudes corresponents seran d'aplicació als termes municipals de la província de Castelló amb conreus d'avellaner que s'indiquen en l'annex 1 i als termes municipals de la província d'Alacant amb conreus de cirerer (cultiu únic o combinat amb oliveres o ametlers a la mateixa parcel·la quan siga majoritari el cirerer) que s'indiquen en l'annex 2. Caldrà que les plantacions tinguen més de 5 anys.
  
Article 3. Beneficiaris
  
Podran ser beneficiaris d'aquestes ajudes els titulars d'explotacions agrícoles que posseïsquen els requisits exigits en aquesta ordre i es comprometen a complir els compromisos adquirits segons les mesures descrites en l'article primer.
  
Article 4. Modalitats i quantia de les ajudes
  
Les ajudes consistiran en una prima anual durant cinc anys d'acord amb la modalitat escollida i modulada per les hectàrees afectades per la mesura que s'aplique, concretament les següents:
  
a) Manteniment en bon estat de murs, terrasses i bancals que asseguren la conservació de sòls agrícoles, 10.000 pessetes per hectàrea.
  
b) Conreu de terres amb pendent mitjà superior al 10% mitjançant corbes de nivell, 8.000 pessetes per hectàrea.
  
Les modalitats A i B són incompatibles.
  
En conreu de cirerer:
  
c) Reducció de l'ús de fertilitzants nitrogenats, 23.000 pessetes per hectàrea.
  
En conreu d'avellaner:
  
d) Reducció de l'ús de fertilitzants nitrogenats, en secà, 13.600 pessetes per hectàrea; en regadiu, 17.600 pessetes per hectàrea.
  
e) Substitució de la poda química dels rebrots per la poda manual, 10.200 pessetes per hectàrea.
  
f) Disminució de l'ús d'herbicides sobre el sòl, limitat aquest a la zona de recol·lecció de l'avellana, 5.607 pessetes per hectàrea.
  
Quan el titular de l'explotació exercisca l'activitat com a agricultor a títol principal o professional d'acord amb les definicions de la Llei 19/1995, de 4 de juliol, de Modernització de les Explotacions Agràries, desplegada pel Reial Decret 204/96, de 9 de febrer, les primes previstes s'incrementaran en un 20%.
  
Article 5. Compromisos dels beneficiaris
  
Els sol·licitants d'aquestes ajudes s'hauran de comprometre durant cinc anys, per mitjà de la firma de la sol·licitud inicial del primer any i de les sol·licituds de pagament de cada any del 2n al 5é, segons la modalitat a què s'acolliran, a:
  
a) Conservar en bon estat els murs de pedra que permeten el conreu en bancals.
  
b) Mantenir el conreu adaptat a les corbes de nivell.
  
c) Reduir la utilització de fertilitzants nitrogenats en un 40% dels valors normals, amb un màxim de 54 unitats fertilitzants de nitrogen per hectàrea en secà i de 112 unitats fertilitzants de nitrogen per hectàrea en regadiu.
  
d) Substitució de la poda química dels rebrots per la poda manual.
  
e) Limitar l'ús d'herbicides a la zona situada sota la capçada de l'arbre per facilitar la recol·lecció.
  
Article 6. Tramitació de les ajudes
  
Les sol·licituds d'ajuda (en imprès normalitzat que facilitarà la Conselleria) es presentaran preferentment a les oficines comarcals de la Conselleria d'Agricultura, Pesca i Alimentació o als llocs previstos en l'article 38 de la Llei 30, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds d'ajuda, com també de les sol·licituds de pagament anual dels anys 2n al 5é del compromís, serà de l'1 de gener al 31 de març de cada any. Per a l'exercici 1998, la data final del termini no serà anterior als 30 dies des de la data de publicació de l'ordre.
  
Amb la sol·licitud es presentarà la documentació acreditativa de la identitat del sol·licitant (fotocòpia compulsada del DNI-NIF per a les persones físiques, fotocòpia del CIF, dels estatuts i de l'autorització al representant per a les persones jurídiques) i de la titularitat de l'explotació (escriptura de propietat o contracte d'arrendament; quan no se'n tinga, certificació cadastral), i s'hi indicarà la identificació cadastral (polígons i parcel·les amb fotocòpia de plànol cadastral) i les superfícies (amb la localització en el plànol cadastral) que s'acullen als compromisos elegits.
  
Per acreditar la condició d'agricultor a títol principal, caldrà justificar anualment que s'està d'alta i al corrent de pagament en la Seguretat Social Agrària i que els rendiments nets per activitats agràries superen el 50 per cent dels rendiments totals en la liquidació de l'impost sobre la renda de les persones físiques.
  
Article 7. Resolució
  
Per a les resolucions de concessió i pagament de les ajudes es delega en el director general de Desenvolupament Rural i Producció Agrària. El termini de tramitació i resolució de les sol·licituds d'ajuda s'estableix en sis mesos comptadors des del termini de presentació d'aquestes, transcorregut el qual sense haver-se dictat resolució expressa es consideraran desestimades.
  
Article 8. Comprovacions
  
La Conselleria d'Agricultura, Pesca i Alimentació té la facultat de fer les comprovacions administratives i sobre el terreny que trobe necessàries per verificar el compliment dels compromisos contrets pels beneficiaris.
  
Article 9. Justificació de les actuacions realitzades
  
Els serveis tècnics de la Conselleria d'Agricultura, Pesca i Alimentació efectuaran un control estacional i un seguiment tant del compliment dels compromisos corresponents a les mesures a que s'acollirà cada beneficiari com del benefici ambiental que en resulte de l'aplicació.
  
Una vegada verificat el compliment dels compromisos de cada mesura subvencionada, el director de l'oficina comarcal emetrà el certificat corresponent, únic requisit necessari per al cobrament de les primes per part del beneficiari.
  
Article 10. Reintegraments
  
En cas d'incompliment de compromisos durant el període de cinc anys, el beneficiari haurà de reintegrar la totalitat dels diners percebuts amb els interessos de demora, llevat de causa de força major, cas en què caldrà comunicar-ho per escrit en el termini de 10 dies des del moment en què el beneficiari o el seu representant es trobe en possibilitat de fer-ho.
  
Article 11. Pressupost
  
Les ajudes convocades per aquesta ordre, cofinançades en un 75% pel FEOGA-Garantia, es pagaran a càrrec de l'aplicació pressupostària 94.11.922.56.2, dels pressupostos de la Generalitat Valenciana per a 1998, amb un import global màxim per a l'exercici 1998 de 22.676.304 de pessetes.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 5 de març de 1998
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
Annex 1
  
Termes municipals de la província de Castelló
  
Albocàsser
  
Arañuel
  
Ares del Maestre
  
Atzeneta del Maestrat
  
Benafigos
  
Benassal
  
Canet lo Roig
  
Castellfort
  
Castillo de Villamalefa
  
Catí
  
Cortes de Arenoso
  
Coves de Vinromà
  
Culla
  
Lucena del Cid
  
Ludiente
  
Morella
  
La Pobla de Benifassà
  
Portell de Morella
  
La Salzadella
  
Sant Mateu
  
Sarratella
  
Sierra Engarcerán
  
Tírig
  
Todolella
  
La Torre d'en Besora
  
Vilafamés
  
Villafranca del Cid
  
Villahermosa del Río
  
Vistabella del Maestrazgo
  
Xodos
  
Zucaina
  
Annex 2
  
Termes municipals de la província d'Alacant
  
Agres Confrides
  
Alcalalí Facheca
  
Alcocer de Planes Famorca
  
Alcoi Gaianes
  
Alcoleja Gorga
  
Alfafara Guadalest
  
Almudaina Ibi
  
L'Alqueria d'Asnar Millena
  
Balones Muro de Alcoy
  
Benasau Ontinyent
  
Beneixama L'Orxa
  
Beniardà Penàguila
  
Beniarrés Planes
  
Benichembla Quatretondeta
  
Benifallim Tàrbena
  
Benifato Tibi
  
Benilloba Tollos
  
Benillup La Torre de les Maçanes
  
Benimantell La Vall d'Alcalà
  
Benimarfull Vall de Ebo
  
Benimassot Vall de Gallinera
  
Bocairent Vall de Laguart
  
Castell de Castells Xixona